જયારે આપણે AMTSની વાત કરી રહ્યા છીએ તો એના સારથીને કઈ રીતે ભૂલી શકીએ! ખાખી શર્ટ , આંખે ગોગલ્સ , લેટેસ્ટ હેરસ્ટાઇલવાળા વાળ અને મોટેભાગે માવો ભરેલા મોડા સાથે સામે મુકેલા ફોટામાં રહેલી માતાજીના આશીર્વાદ લઈને એ બસ હંકારે એટલે ભલભલાના છક્કા છૂટી જાય. કોઈ રેંજીપેંજીનું તો કામ જ નઈ કે મુસાફરી કરી શકે. ટ્રાફિકના લગભગ બધા નિયમોનું પાલન કર્યા પછીયે આ રીતે વાહન હંકારવું એ કંઈ ખાવાના ખેલ નથી. આ સારથિમિત્ર જયારે આટલું મોટું વાહન લઈને ગલીઓમાં નીકળે એટલે ખરી કસોટી શરુ થાય. પેલા સ્કૂટર ને બાઈકોવાળા તો જાણે છછૂંદરાની જેમ આમથી આમ દોડાદોડ કરતા હોય એટલે આ હાથીના મહાવત એ એને કાબુમાં રાખવો પડે. બિચારો આખા દિવસનો ફરતો હોય , ને એમાંય સાંજના પોરે કોઈ છછૂંદર આવીને હળી કરી જાય તો ક્યારેક એને હાથીના પગે કાચડાવું પડે.